Tour: Impey se spanmaat wen skof | Netwerk24
Deur Marnus Kok 18 Julie 2019 18:37
Die Brit Simon Yates het Donderdag se 12de skof van die Tour de France gewen – die eerste keer dat hy 'n skofsege in die wêreld se voorste fietstoer kon behaal.
Yates (26), 'n spanmaat van Suid-Afrika se Daryl Impey by Mitchelton-Scott, het die 209,5 km tussen Toulouse en Bagnères-de-Bigorre in 4 uur, 57 minute en 53 sekondes voltooi.
Simon Yates ry Donderdag eerste oor die eindstreep. Foto: Reuters
Die Spanjaard Pello Bilbao (Astana) moes met die tweede plek tevrede wees, terwyl Oostenryk se Gregor Mühlberger (Bora-hansgrohe) derde oor die eindstreep was.
Yates sê egter hy was nie oortuig dat hy sou wen nie.
"Ek het nie baie selfvertroue gehad dat ek hulle (Bilboa en Mühlberger) sou klop nie. Ek het nie geweet hoe vinnig hulle is nie, maar ons spanbestuurder het my aangesê om te sorg dat ek met die laaste draai in die voorste posisie is.
"Ek is bly dinge het uitgewerk. Om 'n skofsege in al drie die Grand Tours (Tour, Vuelta a España en Giro d'Italia) te behaal is iets wat my baie trots maak. Ná Daryl Impey se sege die ander dag het ons 'n fantastiese Tour, en hopelik sal dit so voortduur," sê Yates, volgens letour.fr.
Hy het in 2018 die Vuelta gewen en ook drie skofseges in verlede jaar se Giro behaal.
Donderdag was die eerste werklike uitdaging vir die ryers in die berge, en die hartseer nuus vir die verdedigende kampioen, Geraint Thomas (Ineos), is dat Julian Alaphilippe (Quick-Step) steeds aan die geeltrui vasklou.
Die Fransman het 31ste oor die eindstreep gery, terwyl Thomas net voor hom, in die 27ste plek, die skof voltooi het.
Dit laat Thomas met die dilemma met hoe en waar hy die Fransman gaan probeer agterlaat.
* Vrydag kry die tydtoetsryers die kans om hul staal te wys. Die 13de skof is 'n individuele tydtoets oor 27,2 km in Pau. Die veelsydige Thomas was vroeër in sy loopbaan 'n baanfietsryer, en moet een van die gunstelinge wees.
Impey is natuurlik die afgelope sewe jaar die Suid-Afrikaanse tydtoetskampioen, en dit is vir hom 'n goeie geleentheid om homself teen die groot honde te meet.